钦定古今图书集成/明伦汇编/氏族典/第095卷 > 苏绅
## 钦定古今图书集成/明伦汇编/氏族典/第095卷 > 苏绅

按《宋史苏绅传》：“绅字仪甫，泉州晋江人。进士及第，历
宜、复、安三州推官，改大理寺丞，再迁太常博士。举贤
良方正科，擢尚书祠部员外郎，通判洪州，徙扬州。归
上十议，进直史馆，为开封府推官，三司盐铁判官。安
化蛮寇宜州，绅上言朝廷施用其策，蛮遂平。又陈便
宜八事，帝嘉纳之。进史馆修撰，擢知制诰，入翰林为”
学士，再迁尚书礼部郎中，改龙图阁学士、史馆修撰、
权判尚书省。绅锐于进取，善中伤人。阴中王德用，其
疏至有“宅枕乾冈，貌类艺祖”之语，帝恶之，遂出绅，以
吏部郎中改侍读学士、集贤殿修撰、知河阳，徙河中。
未行感疾，为医者药所误，犹力疾笞之，已而卒。